Луиз Лабе
О, тъмен взор, о, погледи встрани…

Превод от френски: Кирил Кадийски, 2004

chitanka.info

О, тъмен взор, о, погледи встрани,

о, сълзи, о, въздишки най-горещи,

о, черни нощи без желани срещи,

о, светли, бързо отлетели дни!

О, време пропиляно, о, злини,

о, жалби, о, мъчения зловещи,

о, мъртъвци в безброй жестоки клещи,

о, всичко — срещу мойте съдбини!

О, къдри, вежди, длани, пръсти, смях,

о, лютня, лък, виола, шепот плах,

о, колко факли край жената млада.

Но аз скърбя за теб — че запленен

държиш сърцето ми пламтящо в плен

и пак връз теб дори искра не пада.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.